**URAD PREDSEDNIKA REPUBLIKE**

**DRŽAVNI ZBOR REPUBLIKE SLOVENIJE**

**DRŽAVNI SVET REPUBLIKE SLOVENIJE**

**USTAVNO SODIŠČE REPUBLIKE SLOVENIJE**

**RAČUNSKO SODIŠČE REPUBLIKE SLOVENIJE**

**VARUH ČLOVEKOVIH PRAVIC REPUBLIKE SLOVENIJE**

**DRŽAVNA REVIZIJSKA KOMISIJA REPUBLIKE SLOVENIJE**

**INFORMACIJSKI POOBLAŠČENEC REPUBLIKE SLOVENIJE**

**KOMISIJA ZA PREPREČEVANJE KORUPCIJE REPUBLIKE SLOVENIJE**

**DRŽAVNA VOLILNA KOMISIJA**

**FISKALNI SVET**

**SODNI SVET**

**ZAGOVORNIK NAČELA ENAKOSTI**

**VRHOVNO SODIŠČE REPUBLIKE SLOVENIJE**

**VRHOVNO DRŽAVNO TOŽILSTVO**

**DRŽAVNO ODVETNIŠTVO**

**OBČINE**

**ZDRUŽENJE OBČIN SLOVENIJE**

**SKUPNOST OBČIN SLOVENIJE**

**ZDRUŽENJE MESTNIH OBČIN SLOVENIJE**

**MINISTRSTVA**

**ORGANI V SESTAVI MINISTRSTEV**

**VLADNE SLUŽBE**

**UPRAVNE ENOTE**

Številka: 0241-49/2021/16

Datum: 19. 11. 2021

# Zadeva: Upoštevanje razdalje pri povračilu stroškov prevoza na delo in z dela – obvestilo o spremembi stališča

Spoštovani,

v zvezi z uveljavitvijo aneksov h kolektivnim pogodbam dejavnosti in poklicev o odpravi varčevalnih ukrepov v zvezi s povračili stroškov in drugimi prejemki javnih uslužbencev, ki so bili objavljeni v Uradnem listu RS, št. 88/2021, dne 3. 6. 2021, smo na Ministrstvu za javno upravo pripravili pojasnilo št. 0100-299/2021/1 z dne 4. 6. 2021, dodatno pojasnilo št. 0100-299/2021/5 z dne 21. 6. 2021 ter odgovore na najpogostejša vprašanja in dileme št. 0100-299/2021/8 z dne 30. 6. 2021. Vsa pojasnila so objavljena na spletni strani Ministrstva za javno upravo na naslovu: <https://www.gov.si/teme/povracila-stroskov-in-drugi-osebni-prejemki/>

V pojasnilih smo uvodoma tudi povedali, da Ministrstvo za javno upravo ni pristojno za razlago kolektivnih pogodb in da njihova vsebina odraža zgolj stališča, ki jih podaja ministrstvo v okviru svojih pristojnosti.

S strani posameznih sindikatov javnega sektorja je bilo izpostavljeno nestrinjanje z nekaterimi stališči v teh pojasnilih, zato je bilo na seji pogajalske komisije, ki jo sestavljajo vsi reprezentativni sindikati javnega sektorja in vladna pogajalska skupina dogovorjeno, da se ustanovi skupna delovna skupina za obravnavo že objavljenih pojasnil ministrstva v zvezi s povračili stroškov in drugimi prejemki.

Delovna skupina je dne 21. 10. 2021 zaključila z delom, pri čemer je bilo doseženo soglasje, da se glede načina upoštevanja poti na delo in z dela stališče glede ugotavljanja razdalje, za katero pripada javnemu uslužbencu povračilo stroškov prevoza na delo in z dela, spremeni.

V nadaljevanju vas seznanjamo z vsebino spremenjenega stališča **glede ugotavljanja razdalje za obračun in izplačilo** stroškov prevoza na delo in z dela. Posledično je v nadaljevanju pojasnjeno, kako ravnati v nekaterih primerih, ki so neposredno povezani s spremenjenim stališčem.

Določbo Aneksov h kolektivnim pogodbam dejavnosti in poklicev (Uradni list RS, št. 88/21)[[1]](#footnote-1), da se za povračilo stroškov prevoza na delo in z dela za razdaljo od naslova stalnega ali začasnega bivališča oziroma naslova v kraju, iz katerega se javni uslužbenec dejansko vozi na delo in z dela, do naslova v kraju opravljanja dela javnemu uslužbencu po najkrajši varni poti prizna kilometrina v višini 10 % cene neosvinčenega motornega bencina – 95 oktanov za vsak polni kilometer razdalje, vendar ne manj kot 30 evrov in da se povračilo stroškov prevoza na delo in z dela iz prejšnjega stavka javnemu uslužbencu povrne glede na število **prihodov na delo in odhodov z dela,** je treba razumeti tako, da se ugotavlja razdalje **v obe smeri**. Tudi sam naslov navedene določbe določa povračilo stroškov prevoza na delo in z dela.

Navedeno pomeni, da se ugotavlja razdalja **v eno in v drugo smer**, in sicer tako od naslova stalnega ali začasnega bivališča oziroma naslova v kraju, iz katerega se javni uslužbenec dejansko vozi na delo in z dela, če je ta bližji delovnemu mestu, do naslova v kraju opravljanja dela, kakor tudi od naslova v kraju opravljanja dela do naslova stalnega ali začasnega bivališča oziroma naslova v kraju, iz katerega se javni uslužbenec dejansko vozi na delo in z dela, če je ta bližji delovnemu mestu.

Pri ugotavljanju razdalje, za katero pripada javnemu uslužbencu povračilo stroškov prevoza na delo in z dela, se pri izračunu povračila stroškov prevoza na delo in z dela **seštejeta obe razdalji, torej razdalja od bivališča (stalnega in začasnega) oziroma od naslova v kraju, iz katerega se javni uslužbenec dejansko vozi na delo in z dela, če je ta bližji delovnemu mestu,** **do kraja opravljanja dela, in razdalja od kraja opravljanja dela do bivališča (stalnega ali začasnega) oziroma naslova v kraju, iz katerega se javni uslužbenec dejansko vozi na delo in z dela, če je ta bližji delovnemu mestu.** Navedeno pomeni, da se ne upošteva več dvakratnik razdalje od bivališča (stalnega ali začasnega) oziroma naslova v kraju, iz katerega se javni uslužbenec dejansko vozi na delo in z dela, če je ta bližji delovnemu mestu do kraja opravljanja dela (razen v primeru, ko je razdalja v eno in drugo smer enaka).

Ker pomeni stališče tudi odstop od objavljenih stališč na spletnih straneh Ministrstva za javno upravo, smo le-ta ustrezno dopolnili oziroma spremenili (spremembe so označene z rdečo barvo oziroma je v pojasnilih del besedila prečrtan):

* [Dodatno pojasnilo v zvezi s povračili stroškov in drugih prejemkov javnih uslužbencev, zamikom izplačilnega dneva plače in regresom za letni dopust za leto 2021 (22. 6. 2021)](https://www.gov.si/assets/ministrstva/MJU/Placni-sistem/Regres/Dodatno-pojasnilo-v-zvezi-z-uveljavitvijo-aneksov-h-kp-dejavnosti-in-poklicev-o-odpravi-varcevalnih-ukrepov-v-zvezi-s-povracili-stroskov-in-drugimi-prejemki-JU.docx),
* [Povračilo stroškov prevoza na delo in z dela - odgovori na najpogostejša vprašanja in dileme (30. 6. 2021)](https://www.gov.si/assets/ministrstva/MJU/Placni-sistem/Aktualno/Povracilo-stroskov-prevoza-na-delo-in-z-dela-odgovori-na-najpogostejsa-vprasanja-in-dileme-30.-6.-2021.docx).

Pojasnilo z dne 4. 6. 2021 pa ostaja nespremenjeno:

* [Pojasnilo v zvezi s povračili stroškov in drugih prejemkov javnih uslužbencev, zamikom izplačilnega dneva plače in regresom za letni dopust za leto 2021 (4. 6. 2021)](https://www.gov.si/assets/ministrstva/MJU/Placni-sistem/Regres/Pojasnilo-v-zvezi-z-uveljavitvijo-aneksov-h-kolektivnim-pogodbam-dejavnosti-in-poklicev-o-odpravi-varcevalnih-ukrepov-v-zvezi-s-povracili-stroskov-in-drugimi-prejemki-javnih-usluzbencev.docx)

**Glede vstopnega pogoja upravičenosti do povračila stroškov prevoza na delo in z dela**, tj. glede tega, kdaj (pod katerimi pogoji) javnemu uslužbencu sploh pripada povračilo stroškov prevoza na delo in z dela, pa ostaja stališče **nespremenjeno**.

Tako velja naslednje:

* določba[[2]](#footnote-2) Aneksov h kolektivnim pogodbam dejavnosti in poklicev (Uradni list RS, št. 88/21), da povračilo stroškov prevoza na delo in z dela pripada javnemu uslužbencu glede na razdaljo od naslova stalnega ali začasnega bivališča oziroma naslova, s katerega se javni uslužbenec dejansko vozi na delo, do naslova, kjer javni uslužbenec opravlja delo, po najkrajši varni poti, če ta razdalja, upoštevaje tudi pešpoti, znaša več kot 2 kilometra, predstavlja **vstopni pogoj** **za upravičenost do povračila stroškov prevoza na delo in z dela** na podlagi katerega javnemu uslužbencu pripada povračilo stroškov na delo in z dela.
* za določitev upravičenosti do povračila stroškov prevoza na delo in z dela je pomembna **samo** razdalja **od naslova stalnega ali začasnega bivališča oziroma naslova, s katerega se javni uslužbenec dejansko vozi na delo, če je ta bližji delovnemu mestu, do naslova, kjer javni uslužbenec opravlja delo,** po najkrajši varni poti, **upoštevaje tudi pešpoti**, **ne pa tudi razdalja v obratno smer.**
* če znaša razdalja od naslova stalnega ali začasnega bivališča oziroma naslova, s katerega se javni uslužbenec dejansko vozi na delo, če je ta bližji delovnemu mestu, do naslova, kjer javni uslužbenec opravlja delo, po najkrajši varni poti, upoštevaje tudi pešpoti, **več kot 2 kilometra**, javnemu uslužbencu **pripada** povračilo stroškov prevoza na delo in z dela, **in to** **tudi v primeru, če je v obratno smer razdalja enaka ali manjša od dveh kilometrov**.
* če znaša razdalja od naslova stalnega ali začasnega bivališča oziroma naslova, s katerega se javni uslužbenec dejansko vozi na delo, če je ta bližji delovnemu mestu, do naslova, kjer javni uslužbenec opravlja delo po najkrajši varni poti, upoštevaje tudi pešpoti, **manj ali enako kot 2 kilometra**, javnemu uslužbencu **ne pripada** povračilo stroškov prevoza na delo in z dela, **tudi če je v obratno smer razdalja večja od dveh kilometrov**.

**Glede že podanih izjav in spremenjenega stališča v zvezi z ugotavljanjem razdalje za obračun in izplačilo stroškov prevoza na delo in z dela pa pojasnjujemo naslednje:**

Aneksi h kolektivnim pogodbam dejavnosti in poklicev (Uradni list RS št. 88/21) določajo, da javni uslužbenec poda pisno izjavo za povračilo stroškov prevoza na delo in z dela glede na razdaljo, od koder se vozi na delo in z dela, pri čemer izjava vključuje naslednje podatke:

1. naslov stalnega bivališča,

2. naslov začasnega bivališča,

3. kraj/i (naslov/i), od koder se javni uslužbenec dejansko vozi na delo,

4. razdalja od stalnega bivališča do delovnega mesta (v km),

5. razdalja od začasnega bivališča do delovnega mesta (v km),

6. razdalja od kraja/ev (naslov/i), iz katerega/katerih se javni uslužbenec dejansko vozi na delo do delovnega mesta (v km),

7. uveljavljanje imenske mesečne vozovnice za javni potniški promet: DA NE (označiti); v primeru DA – dokazilo o nakupu.

Izjava vsebuje le podatke o razdalji od stalnega ali začasnega bivališča oziroma od kraja, iz katerega se javni uslužbenec dejansko vozi na delo, če je le-ta bližji delovnemu mestu, do kraja opravljanja dela, ne pa tudi v obratni smeri. Ministrstvo za javno upravo je že v dokumentu št. 0100-299/2021/8 z dne 30. 6. 2021 (Povračilo stroškov prevoza na delo in z dela – odgovori na najpogostejša vprašanja in dileme) pojasnilo, da obrazec izjave ni priloga aneksov ter da lahko proračunski uporabniki sami izdelajo svoj obrazec izjave, ki pa mora vsebovati obvezne sestavine, pri čemer pa se lahko poleg le-teh v obrazec vključijo tudi dodatne obrazložitve ali navodila. Glede na navedeno menimo, da sme delodajalec v izjavo dodati tudi naslednje:

- razdalja od delovnega mesta do stalnega bivališča (v km),

- razdalja od delovnega mesta do začasnega bivališča (v km),

- razdalja od delovnega mesta do kraja/ev (naslov/i), iz katerega/katerih se javni uslužbenec dejansko vozi na delo, če je ta bližje delovnemu mestu (v km).

Če razdalji v obe smeri nista enaki, javni uslužbenec navede v izjavo tudi navedeno dejstvo, in to tudi v primeru, če delodajalec v obrazec ne doda razdalj od delovnega mesta do stalnega ali začasnega bivališča oziroma do kraja/ev (naslov/i), iz katerega/katerih se javni uslužbenec dejansko vozi na delo, in je ta bližje delovnemu mestu.

Glede na to, da so javni uslužbenci po uveljavitvi Aneksov h kolektivnim pogodbam dejavnosti in poklicev (Uradni list RS, št. 88/21) že izpolnili nove izjave, predlagamo, da delodajalci glede na podatke o prebivališču oziroma o naslovu, s katerega se javni uslužbenci vozijo na delo in z dela, če je le-ta bližji delovnemu mestu, v že podanih izjavah javnih uslužbencev, v digitalnem merilniku »Google Zemljevidi« preverijo, ali se razdalja od kraja opravljanja dela do stalnega ali začasnega prebivališča oziroma kraja, iz katerega se javni uslužbenec dejansko vozi na delo, če je le-ta bližji delovnemu mestu, razlikuje od razdalje od stalnega ali začasnega bivališča oziroma od kraja, iz katerega se javni uslužbenec dejansko vozi na delo, če je le-ta bližji delovnemu mestu, do kraja opravljanja dela.

V primerih, ko bo delodajalec ugotovil, da je razdalja od kraja opravljanja dela do stalnega ali začasnega prebivališča oziroma kraja, iz katerega se javni uslužbenec dejansko vozi na delo, če je le-ta bližji delovnemu mestu, različna od razdalje od stalnega ali začasnega bivališča oziroma od kraja, iz katerega se javni uslužbenec dejansko vozi na delo, če je le-ta bližji delovnemu mestu, do kraja opravljanja dela, predlagamo, da delodajalec izpis navedene razdalje iz digitalnega merilnika »Google Zemljevidi« shrani ter na podlagi teh ugotovitev javne uslužbence pozove, da le-ti podajo izpis razdalje od kraja opravljanja dela do stalnega ali začasnega prebivališča oziroma kraja, iz katerega se javni uslužbenec dejansko vozi na delo, če je le-ta bližji delovnemu mestu, iz digitalnega merilnika »Google Zemljevidi«. S pomočjo shranjenega izpisa navedene razdalje iz digitalnega merilnika »Google Zemljevidi« delodajalec nato preveri navedeno razdaljo, ki jo predloži iz digitalnega merilnika oziroma daljinomera »Google Zemljevidi« javni uslužbenec, pri čemer se za obračun stroškov prevoza na delo in z dela praviloma (če ni razdalja, ki jo je predložil javni uslužbenec očitno napačna, in gre torej za najkrajšo varno pot, ki pa se razlikuje zgolj v številu kilometrov (npr. 6,7 kilometrov v izpisu delodajalca, 6,9 kilometrov pri izpisu javnega uslužbenca) upošteva razdalja, ki jo predloži javni uslužbenec. Daljinomer »Google Zemljevidi« lahko namreč ob različnih urah in dnevih kaže na isti relaciji različno število kilometrov.

Tudi pri ugotavljanju razdalje od kraja opravljanja dela do stalnega ali začasnega prebivališča oziroma kraja, iz katerega se javni uslužbenec dejansko vozi na delo, če je le-ta bližji delovnemu mestu, je treba upoštevati najkrajšo varno pot, pri čemer veljajo enaka pravila, katera pot je varna in kaj je treba storiti[[3]](#footnote-3), če javni uslužbenec in/ali delodajalec meni, da neka pot ni varna.

Za povrnitev stroškov prevoza na delo in z dela se uporabi razdalja, ki jo določi daljinomer »Google Zemljevidi« sam, le-ta pa upošteva tudi enosmerne ceste in vse druge relevantne okoliščine v zvezi z razdaljami med kraji. Razdalja, ki jo določi daljinomer »Google Zemljevidi«, in jo delodajalec uporabi za povračilo stroškov prevoza na delo in z dela, mora kot že navedeno zadostiti kriteriju najkrajše varne poti. V daljinomeru »Google Zemljevidi« se ne spreminja cilja in ne določa vmesnih ciljev oziroma se v daljinomeru ne spreminja poti, ampak se pri ugotavljanju razdalje, ob upoštevanju najkrajše varne poti, upoštevajo pot in kilometri, ki jih določi daljinomer brez ročnega popravljanja. Zgolj v primeru, ko neka razdalja, ki bi jo določil daljinomer »Google Zemljevidi« kot edino možno pot oziroma razdaljo od naslova stalnega ali začasnega bivališča oziroma naslova, s katerega se javni uslužbenec dejansko vozi na delo in z dela, če je ta bližji delovnemu mestu, do naslova, kjer javni uslužbenec opravlja delo, ali v obratni smeri ne bi bila varna pot, bi bilo mogoče ročno popravljanje poti v smislu določanja vmesnih ciljev na razdalji od naslova stalnega ali začasnega bivališča oziroma naslova, s katerega se javni uslužbenec dejansko vozi na delo in z dela, če je ta bližji delovnemu mestu, do naslova, kjer javni uslužbenec opravlja delo in v obratni smeri.

Ob tem pojasnjujemo, da morajo biti navedeni izpisi razdalj iz daljinomera »Google Zemljevidi« ter morebitna potrdila o tem, da neka pot oziroma razdalja ni varna, priložena k izjavi posameznega javnega uslužbenca in skupaj z izjavo javnega uslužbenca tudi ustrezno shranjena, saj le-ta pomenijo podlago za odločitev o upravičenosti javnega uslužbenca do povračila stroškov prevoza na delo in z dela, hkrati pa predstavljajo tudi dokumentacijo, ki bo lahko predmet morebitnega inšpekcijskega nadzora, notranje revizije, revizije Računskega sodišča, lahko pa bo služila tudi dokaz v morebitnem postopku pri delodajalcu ali v morebitnem delovnopravnem sporu.

**Učinkovanje spremenjenega stališča glede ugotavljanja razdalje za obračun in izplačilo stroškov prevoza na delo in z dela, morebitni poračuni in nevračilo preveč izplačanega povračila stroškov prevoza na delo in z dela:**

Ker Aneksi h kolektivnim pogodbam dejavnosti in poklicev veljajo od 4. 6. 2021, uporabljajo pa se za obračun stroškov v zvezi z delom in drugih prejemkov za mesec junij 2021, se stroški prevoza na delo in z dela povrnejo javnim uslužbencem v skladu z navedenimi aneksi že od 1. 6. 2021 dalje.

Navedeno pomeni, da se tudi spremenjeno stališče glede ugotavljanja razdalje za obračun in izplačilo stroškov prevoza na delo in z dela, za katero pripada javnemu uslužbencu povračilo stroškov prevoza na delo in z dela, upošteva od 1. 6. 2021, kar pomeni, da je treba opraviti pri javnih uslužbencih, pri katerih bo ugotovljeno, da je razdalja od bivališča (stalnega ali začasnega) oziroma od kraja, iz katerega se javni uslužbenec dejansko vozi na delo, če je le-ta bližji delovnemu mestu, do kraja opravljanja dela krajša od razdalje od kraja opravljanja dela do bivališča (stalnega ali začasnega) oziroma do kraja, iz katerega se javni uslužbenec dejansko vozi na delo, če je le-ta bližji delovnemu mestu, poračun stroškov prevoza na delo in z dela.

Glede morebitnega vračila zneskov preveč izplačanega povračila stroškov prevoza na delo in z dela zaradi spremenjenega stališča v zvezi z ugotavljanjem razdalje za obračun in izplačilo stroškov prevoza na delo in z dela pa pojasnjujemo, da je Ministrstvo za javno upravo na spletni strani že objavilo pojasnilo, da razlike v preveč izplačanih povračilih stroškov prevoza na delo in z dela, ki nastanejo zaradi naknadno spremenjenega stališča oziroma naknadno spremenjene sodne prakse, od javnih uslužbencev ni mogoče zahtevati: [Stališče glede nevračila preveč izplačanih stroškov prevoza na delo in z dela (20. 1. 2021)](https://www.gov.si/assets/ministrstva/MJU/Usluzbenski-sistem/POVRACILA-STROSKOV-IN-DRUGI-OSEBNI-PREJEMKI/Prevoz-na-delo/Stalisce-glede-nevracila-prevec-izplacanih-stroskov-prevoza-na-delo-in-z-dela-20.-1.-2021.docx)[[4]](#footnote-4).

Ministrstva prosimo, da s tem dopisom seznanite proračunske uporabnike iz vaše pristojnosti.

Prijazen pozdrav,

 Boštjan Koritnik

 minister

Poslano:

* naslovnikom po elektronski pošti.
1. Tj.: - Aneks h Kolektivni pogodbi za kulturne dejavnosti v Republiki Sloveniji (Uradni list RS, št. 88/21): določba drugega odstavka 5. člena,

- Aneks h Kolektivni pogodbi za zaposlene v zdravstveni negi (Uradni list RS, št. 88/21): določba drugega odstavka 4. člena,

- Aneks h Kolektivni pogodbi za dejavnost zdravstva in socialnega varstva Slovenije (Uradni list RS, št. 88/21): določba drugega odstavka 4. člena,

- Aneks h Kolektivni pogodbi za zdravnike in zobozdravnike v Republiki Sloveniji (Uradni list RS, št. 88/21): določba drugega odstavka 4. člena,

- Aneks h Kolektivni pogodbi za raziskovalno dejavnost (Uradni list RS, št. 88/21): določba drugega odstavka 4. člena,

- Aneks h Kolektivni pogodbi za dejavnost vzgoje in izobraževanja v Republiki Sloveniji (Uradni list RS, št. 88/21): določba drugega odstavka 5. člen,

- Aneks h Kolektivni pogodbi za negospodarske dejavnosti v Republiki Sloveniji (Uradni list RS, št. 88/21): določba drugega odstavka 5. člen. [↑](#footnote-ref-1)
2. Tj.:

 - Aneks h Kolektivni pogodbi za kulturne dejavnosti v Republiki Sloveniji (Uradni list RS, št. 88/21): določba prvega odstavka 5. člena,

- Aneks h Kolektivni pogodbi za zaposlene v zdravstveni negi (Uradni list RS, št. 88/21): določba prvega odstavka 4. člena,

- Aneks h Kolektivni pogodbi za dejavnost zdravstva in socialnega varstva Slovenije (Uradni list RS, št. 88/21): določba prvega odstavka 4. člena,

- Aneks h Kolektivni pogodbi za zdravnike in zobozdravnike v Republiki Sloveniji (Uradni list RS, št. 88/21): določba prvega odstavka 4. člena,

- Aneks h Kolektivni pogodbi za raziskovalno dejavnost (Uradni list RS, št. 88/21): določba prvega odstavka 4. člena,

- Aneks h Kolektivni pogodbi za dejavnost vzgoje in izobraževanja v Republiki Sloveniji (Uradni list RS, št. 88/21): določba prvega odstavka 5. člen,

- Aneks h Kolektivni pogodbi za negospodarske dejavnosti v Republiki Sloveniji (Uradni list RS, št. 88/21): določba prvega odstavka 5. člen. [↑](#footnote-ref-2)
3. Navedeno je pojasnjeno v dokumentu št. 0100-299/2021/8 z dne 30. 6. 2021 (Povračilo stroškov prevoza na delo in z dela – odgovori na najpogostejša vprašanja in dileme) v točki 17. [↑](#footnote-ref-3)
4. Enako izhaja tudi iz dokumenta 1002-124/2021/3 z dne 26. 1. 2021 objavljena na spletni strani: https://www.gov.si/assets/ministrstva/MJU/Usluzbenski-sistem/POVRACILA-STROSKOV-IN-DRUGI-OSEBNI-PREJEMKI/Prevoz-na-delo/Vprasanje-glede-vracila-prevec-izplacanih-stroskov-prevoza-na-delo-in-z-dela-odgovor-26.-1.-2021.docx. [↑](#footnote-ref-4)